CELEX: 32015D1357
Language: el
Date: 2015-08-04 00:00:00
Title: Εκτελεστική απόφαση (ΕΕ) 2015/1357 της Επιτροπής, της 4ης Αυγούστου 2015, για τον καθορισμό της χρηματοδοτικής συνδρομής της Ένωσης για την κάλυψη των δαπανών που πραγματοποίησαν οι Κάτω Χώρες το 2011, το 2012 και το 2013 για τη χρηματοδότηση των έκτακτων μέτρων που έλαβαν για την καταπολέμηση της γρίπης των πτηνών [κοινοποιηθείσα υπό τον αριθμό C(2015) 5342]

6.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 209/9
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1357 ΤΗΣ ΕΠΙΤΡΟΠΉΣ
   της 4ης Αυγούστου 2015
   για τον καθορισμό της χρηματοδοτικής συνδρομής της Ένωσης για την κάλυψη των δαπανών που πραγματοποίησαν οι Κάτω Χώρες το 2011, το 2012 και το 2013 για τη χρηματοδότηση των έκτακτων μέτρων που έλαβαν για την καταπολέμηση της γρίπης των πτηνών
   
      
         [κοινοποιηθείσα υπό τον αριθμό C(2015) 5342]
      
   
   (Το κείμενο στην ολλανδική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό, για την τροποποίηση των οδηγιών του Συμβουλίου 98/56/ΕΚ, 2000/29/ΕΚ και 2008/90/ΕΚ, των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 178/2002, (ΕΚ) αριθ. 882/2004 και (ΕΚ) αριθ. 396/2005, της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου και για την κατάργηση των αποφάσεων του Συμβουλίου 66/399/ΕΟΚ, 76/894/ΕΟΚ και 2009/470/ΕΚ (1), και ιδίως το άρθρο 36 παράγραφος 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 349/2005 της Επιτροπής (2) θεσπίζει τους κανόνες που διέπουν την καταβολή της χρηματοδοτικής συνδρομής της Ένωσης για τα έκτακτα μέτρα που αποσκοπούν στην εκρίζωση ορισμένων νόσων των ζώων, συμπεριλαμβανομένης της γρίπης των πτηνών. Το άρθρο 7 του εν λόγω κανονισμού καθορίζει τα έγγραφα που πρέπει να υποβάλει το κράτος μέλος που ζητά τη χρηματοδοτική συνδρομή από την Ένωση και τις προθεσμίες υποβολής αυτών των εγγράφων.
            
         
               (2)
            
            
               Η εκτελεστική απόφαση 2012/667/ΕΕ της Επιτροπής (3) καθόρισε σε 429 425,74 ευρώ το ποσό της χρηματοδοτικής συνδρομής που παρέχει η Ένωση για την κάλυψη των δαπανών τις οποίες πραγματοποίησαν οι Κάτω Χώρες στο πλαίσιο των μέτρων που έλαβαν για την καταπολέμηση της γρίπης των πτηνών το 2011.
            
         
               (3)
            
            
               Η εκτελεστική απόφαση 2013/775/ΕΕ της Επιτροπής (4) προβλέπει την καταβολή χρηματοδοτικής συνδρομής της Ένωσης στις Κάτω Χώρες για τις δαπάνες που πραγματοποίησε το εν λόγω κράτος μέλος στο πλαίσιο των μέτρων που έλαβε για την καταπολέμηση της γρίπης των πτηνών το 2012 και το 2013 δυνάμει της απόφασης 2009/470/ΕΚ του Συμβουλίου (5). Ως εκ τούτου, στο πλαίσιο της χρηματοδοτικής συνδρομής της Ένωσης, καταβλήθηκε στο εν λόγω κράτος μέλος μια πρώτη δόση ύψους 210 000,00 ευρώ για το 2012 και μια πρώτη δόση ύψους 250 000,00 ευρώ για το 2013. Η εκτελεστική απόφαση 2013/775/ΕΕ προβλέπει επιπλέον ότι το ποσό της χρηματοδοτικής συνδρομής της Ένωσης θα καθοριστεί σε μεταγενέστερη απόφαση, η οποία θα εκδοθεί σύμφωνα με τη διαδικασία που προσδιορίζεται σε αυτήν.
            
         
               (4)
            
            
               Ο κανονισμός (ΕΕ) αριθ. 652/2014 προβλέπει την καταβολή πληρωμών προς τα κράτη μέλη στις περιπτώσεις αυτές. Στο πλαίσιο αυτό, προβλέπει την έκδοση εκτελεστικών πράξεων με τις οποίες καθορίζεται η χρηματοδοτική συνδρομή. Ο κανονισμός αυτός κατάργησε επίσης την απόφαση 2009/470/ΕΚ, και οι παραπομπές στην εν λόγω απόφαση νοούνται ως παραπομπές στον κανονισμό (ΕΕ) αριθ. 652/2014.
            
         
               (5)
            
            
               Με τις εκτελεστικές αποφάσεις 2012/667/ΕΕ και 2013/775/ΕΕ τηρήθηκαν οι απαιτήσεις του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 84 του εν λόγω κανονισμού.
            
         
               (6)
            
            
               Με βάση το πόρισμα του επιτόπιου ελέγχου, τον οποίο διαχειρίστηκε η αρμόδια υπηρεσία ελέγχου, θεωρήθηκαν επιλέξιμες πρόσθετες δαπάνες ύψους 13 278,64 ευρώ σύμφωνα με την απόφαση που αναφέρεται στην αιτιολογική σκέψη 2 και, ως εκ τούτου, η χρηματοδοτική συνδρομή της Ένωσης για το 2011 μπορεί να καθοριστεί σε 442 704,38 ευρώ. Συνεπώς, πέραν της δόσης που έχει ήδη καταβληθεί, θα πρέπει να χορηγηθεί τελική συμπληρωματική δόση ύψους 13 278,64 ευρώ.
            
         
               (7)
            
            
               Στις 14 Φεβρουαρίου 2014 οι Κάτω Χώρες υπέβαλαν στην Επιτροπή επίσημη αίτηση απόδοσης δαπανών, συνοδευόμενη από οικονομική έκθεση, παραστατικά έγγραφα και επιδημιολογική έκθεση για κάθε εκμετάλλευση στην οποία θανατώθηκαν και καταστράφηκαν ζώα. Η αίτηση αφορά την απόδοση δαπανών ύψους 417 663,71 ευρώ για το 2012 και 616 592,33 ευρώ για το 2013. Ωστόσο, μετά την εξέταση των εγγράφων που υπέβαλε το εν λόγω κράτος μέλος, ποσά ύψους 17 548,46 ευρώ και 40 018,73 ευρώ αντιστοίχως κρίθηκαν μη επιλέξιμα για επιστροφή σύμφωνα με το άρθρο 5 του κανονισμού (ΕΚ) αριθ. 349/2005.
            
         
               (8)
            
            
               Ως εκ τούτου, η τελική χρηματοδοτική συνδρομή για το 2012 και το 2013, η οποία συνίσταται στη διαφορά μεταξύ του ζητηθέντος ποσού απόδοσης δαπανών και του μη επιλέξιμου ποσού, μπορεί να καθοριστεί σε 400 115,25 ευρώ και 576 573,60 ευρώ αντιστοίχως. Μετά την αφαίρεση των πρώτων δόσεων για τις οποίες γίνεται λόγος στην αιτιολογική σκέψη 3, το υπόλοιπο που πρέπει να καταβληθεί στις Κάτω Χώρες για το 2012 και το 2013 καθορίζεται σε 190 115,25 ευρώ και 326 573,60 ευρώ αντιστοίχως.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η τελική συμπληρωματική χρηματοδοτική συνδρομή της Ένωσης για την κάλυψη των δαπανών που πραγματοποίησαν οι Κάτω Χώρες το 2011 για τη χρηματοδότηση των έκτακτων μέτρων καταπολέμησης της γρίπης των πτηνών ορίζεται σε 13 278,64 ευρώ.
   Άρθρο 2
   1.   Η χρηματοδοτική συνδρομή της Ένωσης για την κάλυψη των δαπανών που πραγματοποίησαν οι Κάτω Χώρες το 2012 για τη χρηματοδότηση των έκτακτων μέτρων καταπολέμησης της γρίπης των πτηνών ορίζεται σε 400 115,25 ευρώ.
   2.   Το υπόλοιπο της χρηματοδοτικής συμμετοχής της Ένωσης που πρέπει να καταβληθεί στις Κάτω Χώρες ορίζεται σε 190 115,25 ευρώ.
   Άρθρο 3
   1.   Η χρηματοδοτική συνδρομή της Ένωσης για την κάλυψη των δαπανών που πραγματοποίησαν οι Κάτω Χώρες το 2013 για τη χρηματοδότηση των έκτακτων μέτρων καταπολέμησης της γρίπης των πτηνών ορίζεται σε 576 573,60 ευρώ.
   2.   Το υπόλοιπο της χρηματοδοτικής συμμετοχής της Ένωσης που πρέπει να καταβληθεί στις Κάτω Χώρες ορίζεται σε 326 573,60 ευρώ.
   Άρθρο 4
   Η παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 4 Αυγούστου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 189 της 27.6.2014, σ. 1.
   
      (2)  Κανονισμός (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (ΕΕ L 55 της 1.3.2005, σ. 12).
   
      (3)  Εκτελεστική απόφαση 2012/667/ΕΕ της Επιτροπής, της 25ης Οκτωβρίου 2012, για τον καθορισμό της χρηματοδοτικής συμμετοχής της Ένωσης στις δαπάνες στο πλαίσιο των έκτακτων μέτρων που ελήφθησαν για την καταπολέμηση της γρίπης των πτηνών στις Κάτω Χώρες το 2011 (ΕΕ L 299 της 27.10.2012, σ. 47).
   
      (4)  Εκτελεστική απόφαση 2013/775/ΕΕ της Επιτροπής, της 17ης Δεκεμβρίου 2013, σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της γρίπης των πτηνών στη Γερμανία, την Ιταλία και τις Κάτω Χώρες το 2012 και το 2013, καθώς και στη Δανία και την Ισπανία το 2013 (ΕΕ L 343 της 19.12.2013, σ. 44).
   
      (5)  Απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (ΕΕ L 155 της 18.6.2009, σ. 30).
   
      (6)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).